‘BBL’กลืนบล.รับซื้อ22บ.
แบงก์กรุงเทพ กินรวบ บล.บัวหลวง ตั้งโต๊ะรับซื้อ 22 บาท กระชากหุ้นขึ้นแรง ถอน บล.พ้นตลาด บุกธุรกิจฉลุย
30 ต.ค. 2565

แบงก์กรุงเทพ กินรวบ บล.บัวหลวง ตั้งโต๊ะรับซื้อ 22 บาท กระชากหุ้นขึ้นแรง ถอน บล.พ้นตลาด บุกธุรกิจฉลุย
นายพิเชษฐ สิทธิอำนวย กรรมการผู้อำนวยการ บริษัทหลักทรัพย์ บัวหลวง (BLS) เปิดเผยว่า บริษัทเตรียมเพิกถอนหุ้นออกจากตลาดหลักทรัพย์ เนื่องจากธนาคารกรุงเทพจะทำคำเสนอซื้อหุ้น BLS ให้มีอำนาจในการกำหนดกลยุทธ์ตามแผนการดำเนินธุรกิจให้เป็นสถาบันการเงินแบบครบวงจร (Universal Banking) รองรับการเปิดเสรีทางการเงิน
ทั้งนี้ ธนาคารกรุงเทพ เสนอซื้อ BLS หุ้นละ 22 บาท และต้องได้รับการอนุมัติจากที่ประชุมวิสามัญผู้ถือหุ้น BLS ในวันที่ 19 ธ.ค. 2554 
แหล่งข่าวจาก บล.บัวหลวง เปิดเผยว่า หลังธนาคารเข้ามาจะได้รับความช่วยเหลือจากธนาคารมากขึ้น มีธุรกิจใหม่ๆ เพิ่ม เพราะธนาคารมีลูกค้าจำนวนมาก และไม่ยุ่งยากในการรายงานงบการเงิน
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า สาเหตุที่ธนาคารตัดสินใจทำคำเสนอซื้อหุ้น บล.บัวหลวง และเตรียมเพิกถอนหุ้นออกจากตลาดหลักทรัพย์ฯ เพราะต้องการความคล่องตัวในการดำเนินธุรกิจ รองรับการเปิดเสรีธุรกิจหลักทรัพย์ในปี 2555 และการดำเนินธุรกิจแบบสถาบันการเงินครบวงจร (Universal Banking)
“บัวหลวงเป็นโบรกเกอร์ที่มีผลการดำเนินงานดี แต่เราอยากทำให้ดีขึ้นไปอีก หากควบรวมเข้ามาทำให้มีความคล่องตัวมากขึ้น สามารถใช้ประโยชน์จากสาขาแบงก์อย่างเต็มที่ และตอบสนองความต้องการลูกค้ารายย่อยที่สนใจการลงทุน” นายสุวรรณ กล่าว
นอกจากนี้ ธนาคารยังสนใจลงทุนในธุรกิจเช่าซื้อ (ลีสซิง) มากขึ้น โดยอาจจะจดทะเบียนตั้งบริษัทใหม่ขึ้นมาทำธุรกิจดังกล่าวโดยตรง หรือเข้าไปซื้อหุ้น บริษัทลีสซิงที่ธนาคารถืออยู่แล้วเพิ่มเติมก็ได้
ด้านราคาหุ้น BLS ปรับตัวขึ้นแรงปิด 21.50 บาท เพิ่มขึ้น 4.60 บาท หรือ 27% มูลค่าซื้อขายหนาแน่น 737.59 ล้านบาท เช่นเดียวกับธนาคารกรุงเทพ (BBL) ขึ้นไป 145 บาท บวก 3.5 บาท ก่อนจะถูกขายลงมาปิด 141.50 บาท ไม่เปลี่ยนแปลง